**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL LAZDIJŲ MENO MOKYKLOS STRUKTŪROS PERTVARKOS**

2018 m. spalio 16 d. Nr. 34-1486

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos švietimo įstatymo 43 straipsnio 4 dalimi, 44 straipsnio 2 ir 4 dalimis, Lietuvos Respublikos biudžetinių įstaigų įstatymo 6 straipsnio 5 dalimi, Nuostatų, įstatų ar statutų įforminimo reikalavimais, patvirtintais Lietuvos Respublikos švietimo ir mokslo ministro 2011 m. birželio 29 d. įsakymu Nr. V-1164 „Dėl Nuostatų, įstatų ar statutų įforminimo reikalavimų patvirtinimo“, Lazdijų rajono savivaldybės taryba n u s p r e n d ž i a:

1. Pertvarkyti Lazdijų meno mokyklos struktūrą ir nuo 2018 m. lapkričio 5 d. įsteigti Lazdijų meno mokyklos Šeštokų skyrių.

2. Patvirtinti Lazdijų meno mokyklos nuostatus (pridedami).

3. Įgalioti Lazdijų meno mokyklos direktorę Renatą Mockevičienę:

3.1. pasirašyti Lazdijų meno mokyklos nuostatus;

3.2. teisės aktų nustatyta tvarka įregistruoti Lazdijų meno mokyklos nuostatus Juridinių asmenų registre.

4. Pripažinti netekusiu galios Lazdijų rajono savivaldybės tarybos 2015 m. rugsėjo 4 d. sprendimą [Nr. 5TS-158](http://dvs.lazdijai.lt:49201/aktai/Default.aspx?Id=3&DocId=36438) „Dėl Lazdijų meno mokyklos nuostatų patvirtinimo“.

Savivaldybės meras

Parengė

Auksė Stirbienė

2018-10-05

PATVIRTINTA

Lazdijų rajono savivaldybės tarybos

2018 m. d.

sprendimu Nr. 5TS-

**LAZDIJŲ MENO MOKYKLOS NUOSTATAI**

**I. BENDROSIOS NUOSTATOS**

1. Lazdijų meno mokyklos nuostatai (toliau – Nuostatai) reglamentuoja Lazdijų meno mokyklos (toliau – Mokykla) teisinę formą, priklausomybę, savininką, savininko teises ir pareigas įgyvendinančią instituciją, buveinę, Mokyklos grupę, tipą, pagrindinę paskirtį, mokymo kalbą ir mokymo formas, veiklos teisinį pagrindą, sritis ir rūšis, tikslą, uždavinius, Mokyklos ir vadovo funkcijas, mokymosi pasiekimus įteisinančių dokumentų išdavimą, Mokyklos teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, turto, lėšų naudojimo tvarką ir finansinės veiklos kontrolę, Mokyklos veiklos priežiūrą, mokinių priėmimo į Mokyklą tvarką, reorganizavimo, likvidavimo ar pertvarkymo tvarką.

2. Mokyklos oficialus pavadinimas – Lazdijų meno mokykla. Trumpasis pavadinimas – Meno mokykla.

3. Mokykla įregistruota Juridinių asmenų registre, juridinio asmens kodas 190614198.

4. Mokyklos įsteigimo data – 1967 m. spalio 1 d.

5. Mokyklos teisinė forma – biudžetinė įstaiga, Mokyklos priklausomybė – savivaldybės mokykla.

6. Mokyklos savininko teises ir pareigas įgyvendinanti institucija – Lazdijų rajono savivaldybės taryba, kodas 111106842, Vilniaus g. 1, LT-67106 Lazdijai. Lazdijų rajono savivaldybės taryba:

6.1. tvirtina Mokyklos nuostatus;

6.2. priima į pareigas ir iš jų atleidžia Mokyklos direktorių;

6.3. priima sprendimą dėl Mokyklos buveinės pakeitimo;

6.4. priima sprendimą dėl Mokyklos reorganizavimo, pertvarkymo, struktūros pertvarkos ar likvidavimo;

6.5. priima sprendimą dėl Mokyklos skyrių steigimo ir jų veiklos nutraukimo;

6.6. sprendžia kitus jos kompetencijai įstatymais priskirtus klausimus.

7. Mokyklos buveinė – Nepriklausomybės a. 6, LT-67107 Lazdijai.

8. Mokyklos skyriai, turintys kitą buveinę:

8.1. Lazdijų meno mokyklos Veisiejų skyrius: įsteigimo data 1989 m., buveinė – D. Sadausko g. 6, Veisiejai, LT-67339 Lazdijų rajono savivaldybė, mokymo kalba –lietuvių, mokymo forma – grupinio ir pavienio mokymosi, vykdomos švietimo programos: muzikos ugdymo programa, dailės ugdymo programa, meninės kalvystės ugdymo programa. Mokykla išduoda Neformaliojo vaikų švietimo pažymėjimą, Mokyklos nustatytos formos programos baigimo pažymėjimą;

8.2. Lazdijų meno mokyklos Seirijų skyrius: įsteigimo data 1998 m., buveinė – Metelių g. 8, Seirijai, LT-67227 Lazdijų rajono savivaldybė, mokymo kalba – lietuvių, mokymo forma – grupinio ir pavienio mokymosi, vykdomos švietimo programos: muzikos ugdymo programa, dailės ugdymo programa. Mokykla išduoda Neformaliojo vaikų švietimo pažymėjimą, Mokyklos nustatytos formos programos baigimo pažymėjimą;

8.3. Lazdijų meno mokyklos Krosnos skyrius: įsteigimo data 2006 m., buveinė – Ateities g. 40, Krosna, LT-67443 Lazdijų rajono savivaldybė, mokymo kalba – lietuvių, mokymo forma – grupinio mokymosi, vykdoma švietimo programa: dailės ugdymo programa. Mokykla išduoda Neformaliojo vaikų švietimo pažymėjimą, Mokyklos nustatytos formos programos baigimo pažymėjimą

8.4. Lazdijų meno mokyklos Šeštokų skyrius: įsteigimo data 2018 m., buveinė – Lazdijų g. 4, Šeštokai, LT-67422 Lazdijų rajono savivaldybė, mokymo kalba – lietuvių, mokymo forma – grupinio ir pavienio mokymosi, vykdomos švietimo programos: muzikos ugdymo programa, dailės ugdymo programa. Mokykla išduoda Neformaliojo vaikų švietimo pažymėjimą, Mokyklos nustatytos formos programos baigimo pažymėjimą.

9. Mokyklos grupė ir tipas – neformaliojo vaikų švietimo mokykla ir formalųjį švietimą papildančio ugdymo mokykla. Mokykla gali vykdyti ir neformalųjį suaugusiųjų švietimą.

10. Mokyklos paskirtis – tenkinti mokinių pažinimo, ugdymosi ir saviraiškos poreikius, padėti jiems tapti aktyviais visuomenės nariais; formalųjį švietimą papildančio ugdymo paskirtis – pagal ilgalaikes programas sistemiškai plėsti tam tikros srities žinias, stiprinti gebėjimus ir įgūdžius ir suteikti asmeniui papildomas dalykines kompetencijas.

11. Mokymo kalba – lietuvių.

12. Mokymo forma – grupinio ir pavienio mokymosi.

13. Mokykloje vykdomos šios švietimo programos: muzikinio ugdymo programa, choreografijos ugdymo programa, dailės ugdymo programa ir meninės kalvystės ugdymo programa.

14. Mokykloje išduodami mokymosi pasiekimus įteisinantys dokumentai – Neformaliojo vaikų švietimo pažymėjimas, Mokyklos nustatytos formos programos baigimo pažymėjimas.

15. Mokykla yra viešasis juridinis asmuo, turintis antspaudus su Lazdijų rajono savivaldybės herbu ir savo pavadinimu, su valstybės herbu ir savo pavadinimu, atsiskaitomąją ir kitas sąskaitas Lietuvos Respublikoje įregistruotuose bankuose, atributiką.

16. Mokykla savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, švietimo ir mokslo ministro įsakymais, Lazdijų rajono savivaldybės tarybos sprendimais, Lazdijų rajono savivaldybės administracijos direktoriaus įsakymais, kitais teisės aktais bei šiais Nuostatais.

**II. MOKYKLOS VEIKLOS SRITYS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS**

17. Mokyklos veiklos sritis – švietimas, kodas 85.

18. Mokyklos švietimo veiklos rūšys:

18.1. kitas mokymas, kodas 85.5.

18.2. kitos veiklos rūšys:

18.2.1. kultūrinis švietimas, kodas 85.52;

18.2.2. meninė kūryba, kodas 90.03;

18.2.3. kitas, niekur kitur nepriskirtas švietimas, kodas 85.59;

18.2.4. švietimui būdingų paslaugų veikla, kodas 85.60;

18.2.5. nuosavo arba nuomojamo nekilnojamo turto nuoma ir eksploatavimas, kodas 68.20;

18.2.6. muzikos instrumentų, teatro dekoracijų ir kostiumų nuoma, kodas 77.29.30;

18.2.7. meno įrenginių eksploatavimo veikla, kodas 90.04;

18.2.8. kūrybinė, meninė ir pramogų organizavimo veikla, kodas 90.0.

19. Mokyklos veiklos tikslas – per kompetencijų įgijimą teikti kokybišką, atitinkantį ugdytinių (vaikų, jaunimo, suaugusių) meninio pažinimo, lavinimosi ir saviraiškos poreikius ugdymą, sudaryti sąlygas įgyti menines-bendrakultūrines kompetencijas per muziką, dailę, šokį ir kitus menus.

20. Mokyklos veiklos uždaviniai:

20.1. užtikrinti sveiką ir saugią ugdymo(si) aplinką, sukurti palankų psichologinį mikroklimatą ir ugdymo(si) edukacines erdves;

20.2. savo veiklą grįsti humanistine, demokratine ugdymo filosofija ir vertybių sistema, puoselėjant demokratiškus bendruomenės santykius;

20.3. ugdyti vaikų asmenines, kultūrines, edukacines, socialines, profesines kompetencijas, tenkinant saviraiškos, pažinimo ir ugdymo(-si) poreikius;

20.4. atskleisti ugdytinių meninius gabumus ir kūrybiškumą, plėtoti jų gebėjimus ir talentą;

20.5. individualizuoti ugdymo programas, sudarant sąlygas ugdytiniams pasirinkti savo polinkius, gabumus ir siekius atitinkančią meninio ugdymo programą;

20.6. stiprinti mokinių meninę brandą, laiduoti ugdymo(-si) tęstinumą aukštesnės pakopos meninio profilio institucijose;

20.7. bendradarbiauti su savivaldybės, šalies ir užsienio švietimo ir kultūros įstaigomis, vietos bendruomenėmis, kitomis nevyriausybinėmis organizacijomis, plėtoti kultūrinius mainus;

20.8. puoselėti prigimtines menines ugdytinio galias (intelektualines, emocines, valios ir kitas), lemiančias kūrybinės asmenybės brandą ir socializacijos sėkmę;

20.9. organizuoti mokytojų ir kitų specialistų, darbuotojų kvalifikacijos tobulinimą;

21. Mokyklos funkcijos:

21.1. formuoja ir įgyvendina ugdymo turinį, vadovaudamasi Lietuvos Respublikos švietimo ir mokslo ministro įsakymu patvirtintais muzikos mokyklų programiniais reikalavimais, dailės, choreografijos ugdymo planais, ugdymo dalykų programomis.

21.2. individualizuoja ir diferencijuoja ugdymo turinį skirtingų gebėjimų ugdytiniams, atsižvelgdama į jų poreikius, interesus, gebėjimus bei amžių;

21.3. rengia ir vykdo ankstyvojo, pradinio, pagrindinio, kryptingo (išplėstinio), mėgėjų, suaugusiųjų ugdymo programas;

21.4. rengia mokomųjų kolektyvų programų modelius;

21.5. taiko Mokyklos tikslus ir uždavinius atitinkančius vertinimo modelius;

21.6. organizuoja ir vykdo pradinio ir pagrindinio ugdymo tarpinius ir baigiamuosius žinių patikrinimus;

21.7. sudaro sąlygas darbuotojams tobulinti profesinę kompetenciją, skleisti gerąją patirtį;

21.8. užtikrina higienos normas, teisės aktų reikalavimus atitinkančią sveiką, saugią mokymosi ir darbo aplinką;

21.9. kuria ugdymo turiniui įgyvendinti reikiamą materialinę bazę;

21.10. viešai skelbia informaciją apie Mokyklos veiklą;

21.11. inicijuoja, organizuoja konkursus, parodas, festivalius, vykdo šalies ir tarptautinius švietimo, kultūros ir meninius projektus;

21.12. inicijuoja, organizuoja bendrus projektus su bendrojo ugdymo, meno mokyklomis ir kitomis kultūros įstaigomis, vietos bendruomenėmis, kitomis nevyriausybinėmis organizacijomis;

21.13. sudaro mokymosi sutartis su tėvais (globėjais, rūpintojais) ir vykdo sutartus įsipareigojimus;

21.14. tvarko Mokyklos ugdytinių asmens duomenis;

21.15. vykdo ugdymo(si) stebėseną;

21.16. nustato ugdymo organizavimo tvarką, kurią reglamentuoja pamokų ir renginių tvarkaraščiai;

21.17. organizuoja tėvų (globėjų, rūpintojų) pageidavimu apmokamas papildomas paslaugas (stovyklas, plenerus, parodas, ekskursijas ir kita) teisės aktų nustatyta tvarka;

21.18. viešai skelbia apie naujų ugdytinių priėmimo sąlygas į mokyklą;

21.19. vadovaudamasi Lazdijų rajono savivaldybės tarybos nustatytais įkainiais, teikia dokumentų kopijavimo, patalpų, turto nuomos ir kitas mokamas paslaugas;

21.20. patikėjimo teise valdo savivaldybės turtą ir planuoja biudžeto asignavimus;

21.21. gali organizuoti ir vykdyti vaikų vasaros poilsį;

21.22. renka tėvų mokestį už mokslą ir organizuoja Mokyklos buhalterinę apskaitą;

21.23. atlieka kitas įstatymų ir kitų teisės aktų numatytas funkcijas.

22. Mokymosi pasiekimus įteisinančių dokumentų išdavimas:

22.1. ugdytiniui, baigusiam pradinio, kryptingo (išplėstinio), mėgėjų ugdymo programas, išduodamas Mokyklos pažymėjimas;

22.2. ugdytiniui, baigusiam pagrindinio ugdymo programą (bazinis kursas), išduodamas Lietuvos Respublikos švietimo ir mokslo ministerijos neformaliojo vaikų švietimo pažymėjimas;

22.3. ugdytiniui, išvykstančiam į kitą to paties profilio mokyklą, išduodama pažyma apie programų įvykdymą;

22.4. mokymosi pasiekimus įteisinantys dokumentai išduodami Lietuvos Respublikos švietimo ir mokslo ministro nustatyta tvarka. Mokyklos pažymėjimai – Mokyklos direktoriaus nustatyta tvarka.

**III. MOKYKLOS TEISĖS IR PAREIGOS**

23. Mokykla, siekdama tikslo ir įgyvendindama uždavinius bei atlikdama jai paskirtas funkcijas, turi teisę:

23.1. parinkti ugdymo(-si) metodus ir ugdymo(-si) veiklos būdus;

23.2. kurti naujus ugdymo(-si) modelius, užtikrinančius kokybišką išsilavinimą;

23.3. gauti informacinę, konsultacinę ir kvalifikacijos tobulinimo pagalbą;

23.4. bendradarbiauti su savo veiklai įtakos turinčiais fiziniais ir juridiniais asmenimis ir organizacijomis;

23.5. stoti ir jungtis į asociacijas, burtis į profesines sąjungas;

23.6. gauti paramą Lietuvos Respublikos labdaros ir paramos įstatymo nustatyta tvarka;

23.7. inicijuoti, vykdyti ir dalyvauti savivaldybės, šalies ir tarptautiniuose projektuose;

23.8. dirbti savitarpio pagalba grįstoje, psichologiškai, dvasiškai ir fiziškai saugioje aplinkoje, turėti higienos reikalavimus atitinkančias ir tinkamai aprūpintas darbo vietas;

23.9. pasirinkti tinkamas darbo formas ir metodus;

23.10. naudotis kitomis teisės aktų suteiktomis teisėmis.

24. Mokyklos pareigos:

24.1. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams mokymosi ir darbo aplinką;

24.2. užtikrinti ugdymo kokybę, teikiant ankstyvojo, pradinio, pagrindinio ir kitas programas;

24.3. individualizuoti ir diferencijuoti ugdymą skirtingų gebėjimų mokiniams;

24.4. organizuoti ir vykdyti ugdymo programų tarpinius ir baigiamuosius žinių patikrinimus;

24.5. teikti informaciją visuomenei apie Mokyklos veiklą;

24.6. sudaryti sąlygas Mokykloje dirbančių darbuotojų profesiniam tobulėjimui.

24.7. sudaryti sąlygas kiekvienam mokiniui nuolat dalyvauti bent vienoje prevencinėje programoje, apimančioje smurto, alkoholio, tabako ir kitų psichiką veikiančių medžiagų vartojimo prevenciją, sveikos gyvensenos skatinimą, įgyvendinant pateiktas švietimo ir mokslo ministro patvirtintas rekomendacijas dėl smurto prevencijos įgyvendinimo mokyklose.

**IV. MOKYKLOS VEIKLOS ORGANIZAVIMAS IR VALDYMAS**

25. Mokyklos veikla organizuojama pagal:

25.1. direktoriaus patvirtintą Mokyklos strateginį planą, kuriam yra pritarusios Mokyklos taryba ir Lazdijų rajono savivaldybės vykdomoji institucija arba jos įgaliotas asmuo;

25.2. direktoriaus patvirtintą Mokyklos metinį veiklos planą, kuriam yra pritarusi Mokyklos taryba;

25.3. direktoriaus patvirtintą Mokyklos ugdymo planą, kuriam yra pritarusios Mokyklos taryba ir Lazdijų rajono savivaldybės vykdomoji institucija arba jos įgaliotas asmuo.

26. Mokyklai vadovauja direktorius, kurio pareigybės aprašymą tvirtina, viešo konkurso būdu į pareigas penkeriems metams skiria ir iš jų atleidžia bei viešą konkursą mokyklos direktoriaus pareigoms organizuoja Lazdijų rajono savivaldybės taryba. Direktorius atskaitingas ir pavaldus Lazdijų rajono savivaldybės tarybai.

27. Mokyklos direktorius gali būti tik nepriekaištingos reputacijos asmuo, kuriam atliktas vadovavimo valstybinei ar savivaldybės švietimo įstaigai kompetencijų vertinimas arba jam prilygintas vertinimas švietimo ir mokslo ministro nustatyta tvarka, jeigu asmuo vienoje švietimo įstaigoje vadovo pareigas ėjo ne mažiau kaip 20 metų. Asmuo priimamas į švietimo įstaigos vadovo pareigas švietimo ir mokslo ministro nustatyta tvarka, patikrinus jo gebėjimus atlikti pareigybės aprašyme nustatytas funkcijas.

28. Mokyklos direktorius:

28.1. organizuoja darbuotojų pareigybių aprašymų rengimą, tvirtina mokytojų ir kitų darbuotojų pareigybių aprašymus pareiginius nuostatus). Lietuvos Respublikos darbo kodekso ir kitų teisės aktų nustatyta tvarka priima į darbą ir atleidžia iš jo Mokyklos darbuotojus, skatina juos, skiria jiems drausmines nuobaudas;

28.2. tvirtina Mokyklos struktūrą ir pareigybių sąrašą;

28.3. vadovauja ir atstovauja mokyklai, atsako už jos veiklos organizavimą, darbo rezultatus;

28.4. telkia kolektyvą valstybinės švietimo politikos uždaviniams įgyvendinti, ilgalaikėms ir trumpalaikėms Mokyklos veiklos programoms vykdyti;

28.5. priima mokinius Lazdijų rajono savivaldybės tarybos nustatyta tvarka, sudaro mokymo sutartis teisės aktų nustatyta tvarka;

28.6. vadovaudamasis įstatymais ir kitais teisės aktais, nustato mokinių teises, pareigas ir atsakomybę;

28.7. puoselėja demokratinius Mokyklos bendruomenės santykius;

28.8. sudaro mokiniams ir darbuotojams [saugias](http://litlex/Litlex/LL.DLL?Tekstas=1?Id=65652&Zd=saug%2Bdarbe&BF=4#80z#80z) ir sveikatai nekenksmingas darbo sąlygas visais su mokymusi ir darbu susijusiais aspektais;

28.9. tvirtina egzaminų organizavimo ir vykdymo vertinimo komisijas, mokytojų ir kitų darbuotojų darbo grafikus;

28.10. rūpinasi materialiniais, intelektiniais, finansiniais ir informaciniais ištekliais bei užtikrina optimalų jų valdymą ir naudojimą, analizuoja ir vertina veiklą;

28.11. leidžia įsakymus, kontroliuoja jų vykdymą;

28.12. sudaro komisijas, darbo grupes, skiria joms užduotis arba tvirtina jų veiklos nuostatus (veiklos aprašus ir kt.);

28.13. sudaro Mokyklos vardu sutartis Mokyklos funkcijoms atlikti;

28.14. organizuoja Mokyklos dokumentų saugojimą ir valdymą teisės aktų nustatyta tvarka;

28.15. įstatymų ir kitų teisės aktų nustatyta tvarka disponuoja Mokyklos turtu ir lėšomis, atsako už biudžetinių ir nebiudžetinių lėšų naudojimą, įstaigos materialinės bazės kūrimą ir saugojimą;

28.16. palaiko ryšį su vaikų tėvais (globėjais, rūpintojais), Mokyklos rėmėjais, visuomene, kuria ugdymui palankią sociokultūrinę aplinką;

28.17. vykdo nuolatinę ugdymo proceso priežiūrą, stebi ir vertina mokytojų praktinio darbo rezultatus;

28.18. bendradarbiauja su bendruomenėmis, įstaigomis, teikiančiomis pagalbą mokiniui, mokytojui ir mokyklai, teritorinėmis policijos, socialinių paslaugų, vaiko teisių apsaugos tarnybomis ir kitomis institucijomis;

28.19. atstovauja Mokyklai kitose institucijose;

28.20. užtikrina, kad būtų laiku priimami sprendimai, susiję su buhalterine apskaita;

28.21. dalį savo funkcijų teisės aktų nustatyta tvarka gali pavesti atlikti direktoriaus pavaduotojui;

28.22. teikia derinti mokyklos ugdymo plano projektą savivaldybės vykdomajai institucijai ar jos įgaliotam asmeniui;

28.23. suderinęs su Mokyklos taryba, tvirtina Mokyklos darbo tvarkos taisykles;

28.24. inicijuoja ir skatina mokytojų metodinę veiklą;

28.25. užtikrina racionalų ir taupų lėšų bei turto naudojimą teisės aktų nustatyta tvarka;

28.26. teikia metinę veiklos ataskaitą savininko teises ir pareigas įgyvendinančiai institucijai;

28.27. imasi priemonių, kad laiku būtų suteikta pagalba mokiniui, kurio atžvilgiu buvo taikytas smurtas, prievarta, seksualinio ar kitokio pobūdžio išnaudojimas, ir apie tai informuoja suinteresuotas institucijas;

28.28. vykdo kitas teisės aktuose ir pareiginiuose nuostatuose nustatytas funkcijas.

29. Mokyklos direktorius užtikrina ir atsako už Lietuvos Respublikos įstatymų ir kitų teisės aktų laikymąsi mokykloje, už demokratinį mokyklos valdymą, bendruomenės narių informavimą, tinkamą funkcijų atlikimą, nustatytų mokyklos tikslų ir uždavinių įgyvendinimą, mokyklos veiklos rezultatus, už gerą ir veiksmingą vaiko minimalios priežiūros priemonių įgyvendinimą.

30. Mokyklos direktorius teisės aktų nustatyta tvarka atsako už visą Mokyklos administracinę, ūkinę ir finansinę veiklą, darbo ir priešgaisrinės saugos taisyklių laikymąsi, vaikų saugumą, įstaigos turto apsaugą ir jo valdymą, finansų kontrolę, prekių, paslaugų ir darbų pirkimą, vadovaujantis Viešųjų pirkimų įstatymu, ir kitą su asignavimais susijusią veiklą.

31. Mokyklos vadovo pareigybės aprašymas tvirtinamas teisės aktų nustatyta tvarka.

32. Kvalifikacinius reikalavimus įstaigų vadovams ir konkurso šių įstaigų vadovų pareigoms eiti tvarką nustato švietimo ir mokslo ministras.

33. Mokyklos direktorius atlieka kitas funkcijas, nustatytas mokyklos nuostatuose ir mokyklos vadovo pareigybės aprašyme.

34. Mokykloje sudaromos darbo grupės, skirtos mokytojams pasirengti ugdyti mokinius: planuoti ir aptarti ugdymo turinį, pritaikyti jį mokinių individualioms reikmėms, nagrinėti praktinę veiklą, plėtoti mokytojų profesinės veiklos kompetencijas, suderintas su mokyklos strateginiais tikslais, ir kartu siekti mokinių ir mokyklos pažangos.

35. Ugdymo turinio formavimo ir ugdymo proceso organizavimo klausimais mokyklos direktorius gali organizuoti mokytojų pasitarimus.

36. Nesant darbe direktoriaus (komandiruotė, nedarbingumas, atostogos ir t.t), jo funkcijas atlieka direktoriaus pavaduotojas ugdymui arba kitas Lazdijų rajono savivaldybės mero potvarkiu paskirtas asmuo.

37. Mokykloje yra atskirų skyrių metodinės grupės. Jose aptariami mokytojų metodinės veiklos prioritetai, mokytojų kvalifikacijos tobulinimo poreikiai, inicijuojamas naujovių diegimas, Mokyklos direktoriui teikiami suderinti siūlymai dėl ugdymo turinio, ugdymo plano, ugdymo programų, ugdymo proceso organizavimo, ugdymo sąlygų gerinimo.

38. Metodinėje grupėje yra vieno ar giminingų dalykų mokytojai, jam vadovauja išrinktas metodinės grupės vadovas. Metodinių grupių veiklą koordinuoja direktoriaus pavaduotojas ugdymui.

**V. MOKYKLOS SAVIVALDA**

39. Mokykloje veikia šios savivaldos institucijos – Mokyklos taryba, mokytojų taryba, mokinių taryba.

40. Mokyklos taryba – aukščiausioji mokyklos savivaldos institucija, sudaryta iš mokinių, mokytojų, tėvų (globėjų, rūpintojų) ir vietos bendruomenės atstovų. Už savo veiklą mokyklos taryba atsiskaito ją rinkusiems mokyklos bendruomenės nariams.

41. Mokyklos tarybą sudaro 11 narių: 3 tėvai (globėjai, rūpintojai), 3 mokytojai, 3 mokiniai ir 2 vietos bendruomenės nariai.

42. Mokyklos taryba renkama:

42.1. tėvai – atviru balsavimu bendrame tėvų susirinkime. Nutarimas priimamas dalyvaujančių narių balsų dauguma;

42.2. mokytojai – atviru balsavimu Mokytojų tarybos posėdyje. Nutarimas priimamas dalyvaujančių narių balsų dauguma;

42.3. mokiniai atviro susirinkimo metu deleguoja ne jaunesnius kaip 14 metų mokinius;

42.4. Mokyklos tarybai vadovauja pirmininkas, išrenkamas atviru balsavimu pirmajame tarybos posėdyje;

42.5. vietos bendruomenės narius deleguoja Mokyklos direktorius;

42.6. pirmajame naujos išrinktos Mokyklos tarybos posėdyje atviru balsavimu išrenkamas Mokyklos tarybos pirmininkas, paskiriamas pavaduotojas. Mokyklos tarybos nariu gali būti asmuo, turintis žinių ir gebėjimų, padedančių siekti švietimo įstaigos strateginių tikslų ir įgyvendinti švietimo įstaigos misiją. Mokyklos tarybos nariu negali būti tos pačios švietimo įstaigos vadovas, valstybės politikai, politinio (asmeninio) pasitikėjimo valstybės tarnautojai.

43. Mokyklos tarybos kadencija 3 metai: tėvų kadencija trunka 3 metus, mokytojų kadencija trunka 3 metus, o mokinių trunka 1 metus. Mokyklos tarybos narių kadencijų skaičius neribojamas. Nutrūkus Mokyklos tarybos nario įgaliojimams pirma laiko, naujas Mokyklos tarybos narys renkamas pirmame atitinkamos grupes susirinkime.

44. Mokyklos tarybos posėdžiai kviečiami ne rečiau kaip du kartus per mokslo metus. Neeiliniai Mokyklos tarybos posėdžiai gali būti kviečiami Mokyklos tarybos pirmininko, daugiau negu pusės Mokyklos tarybos narių ar mokinių tėvų iniciatyva. Posėdis teisėtas, jei jame dalyvauja du trečdaliai visų jos narių. Nutarimai priimami dalyvaujančių narių balsų dauguma. Jei balsai pasiskirsto po lygiai, lemia pirmininko balsas.

45. Mokyklos tarybos nutarimus, kurie prieštarauja Mokyklos veiklą reglamentuojantiems dokumentams, direktorius prašo svarstyti iš naujo.

46. Mokyklos tarybos nariai už savo veiklą atsiskaito vieną kartą per metus ją rinkusiems Mokyklos bendruomenėms nariams.

47. Mokyklos tarybos sudėtis atnaujinama kiekvienais metais.

48. Mokyklos tarybos kompetencija:

48.1. teikia siūlymus dėl Mokyklos strateginių tikslų, uždavinių ir jų įgyvendinimo priemonių;

48.2. aprobuoja Mokyklos strateginį planą, Mokyklos metinę veiklos programą, ugdymo programas, Mokyklos vidaus tvarkos taisykles, kitus Mokyklos veiklą reglamentuojančius dokumentus;

48.3. teikia siūlymus saugios, atitinkančios higienos reikalavimus ugdymo(si) ir darbo aplinkos kūrimo klausimais, talkina formuojant Mokyklos materialinius, finansinius ir intelektualinius išteklius;

48.4. teikia siūlymus direktoriui dėl Mokyklos nuostatų pakeitimo ar papildymo;

48.5. svarsto Mokyklos lėšų naudojimo klausimus, teikia siūlymus Lazdijų savivaldybės tarybai dėl Mokyklos materialinio aprūpinimo;

48.6. svarsto kitų Mokyklos savivaldos institucijų ar Mokyklos bendruomenės narių iniciatyvas ir teikia direktoriui;

48.7. vertina Mokyklos vadovo metų veiklos ataskaitą ir teikia savo sprendimą dėl ataskaitos Lazdijų rajono savivaldybės tarybai;

48.8. svarsto direktoriaus teikiamus klausimus;

48.9. svarsto Mokyklos ūkinę ir finansinę veiklą, teikia siūlymus;

48.10. teikia siūlymus dėl Mokyklos darbo tobulinimo, saugių mokinių ugdymo(-si) ir darbuotojų darbo sąlygų;

48.11. deleguoja atstovus į Mokyklos mokytojų atestacijos komisiją;

48.12. inicijuoja šeimos ir Mokyklos bendradarbiavimą.

49. Mokyklos tarybos nutarimai teisėti, jei jie neprieštarauja teisės aktams.

50. Mokytojų taryba – nuolatinė Mokyklos savivaldos institucija mokytojų profesiniams bei bendriesiems ugdymo klausimams spręsti. Ją sudaro Mokyklos direktorius, pavaduotojas ugdymui, visi Mokykloje dirbantys mokytojai, kiti ugdymo procese dalyvaujantys asmenys. Į posėdžius gali būti kviečiami kitų savivaldos institucijų atstovai.

51. Mokytojų tarybai vadovauja Mokyklos direktorius. Mokytojų tarybos sekretoriaus pareigas eina vienas iš mokytojų, tarybos renkamas šioms pareigoms vieneriems mokslo metams.

52. Mokytojų tarybos posėdžius šaukia Mokyklos direktorius. Posėdžiai šaukiami ne rečiau kaip tris kartus per metus. Prireikus gali būti šaukiami neeiliniai Mokytojų tarybos posėdžiai. Posėdžiai teisėti, jei juose dalyvauja ne mažiau kaip du trečdaliai tarybos narių. Nutarimai priimami dalyvaujančių narių balsų dauguma.

53. Mokytojų taryba:

53.1. pritaria Mokyklos strateginiam planui, metinei programai ir ugdymo planui, Mokyklos nuostatams, kitiems Mokyklos veiklą reglamentuojantiems dokumentams;

53.2. aptaria Mokyklos veiklos programą, pedagoginės veiklos formas ir metodus, jų tobulinimo būdus, ugdymo ir Mokyklos rezultatus, ugdymo ir veiklos perspektyvas, ugdymo programas ir planus;

53.3. svarsto mokinių priėmimo, kėlimo į aukštesnę klasę, pažangos ir pasiekimų vertinimo, perkėlimo iš vienos ugdymo programos į kitą, Mokyklos baigimo pažymėjimų išdavimo, mokinių skatinimo, drausminių nuobaudų skyrimo klausimus;

53.4. sprendžia sveikos ir saugios Mokyklos užtikrinimo klausimus;

53.5. priima nutarimus teisės aktais nustatytais ir Mokyklos direktoriaus teikiamais klausimais;

53.6. deleguoja tris atstovus į Mokyklos tarybą;

53.7. svarsto direktoriaus ketinimą atestuotis;

53.8. mokinių ugdymo organizavimo, elgesio lankomumo, saugumo užtikrinimo ir kitais klausimais mokinių tėvams (globėjams, rūpintojams) aktualiais klausimais gali organizuoti susirinkimus.

54. Mokyklos metodinė veikla organizuojama muzikos, dailės ir choreografijos mokytojų metodinėse grupėse. Metodinių grupių vadovai renkami metodinėse grupėse.

55. Mokytojų metodinių grupių funkcijos:

55.1. planuoja ir koordinuoja dailės, muzikos ir choreografijos mokytojų metodinę veiklą, rengia metodinius pasitarimus;

55.2. nagrinėja mokytojų kvalifikacijos tobulinimo poreikius, nustato prioritetus;

55.3. inicijuoja mokytojų bendradarbiavimą, gerosios patirties sklaidą;

55.4. kartu su Mokyklos vadovu, pavaduotoju ugdymui nagrinėja ir planuoja ugdymo turinį, derina mokomųjų dalykų bendrąsias programas;

55.5. gali pareikšti nuomonę Mokyklos mokytojų atestacijos komisijai dėl mokytojų kompetencijos ir galimybių įgyti tam tikrą kvalifikacinę kategoriją;

55.6. metų pabaigoje svarsto mokytojų metodinės veiklos rezultatus.

56. Mokinių taryba:

56.1 Mokinių tarybos nuostatus tvirtina Mokyklos direktorius;

56.2. Mokyklos mokinių taryba renkama 2 metams. Mokslo metų pradžioje atstovus deleguoja vyresniųjų klasių mokiniai;

56.3. Mokyklos mokinių taryba:

56.3.1. siūlo ugdymo planų, papildomo ugdymo programų projektus;

56.3.2. rengia siūlymus ugdymo procesui tobulinti, teikia siūlymus dėl mokinių elgesio vertinimo, skatinimo ir nuobaudų skyrimo tvarkos;

56.3.3. svarsto ir, suderinusi su Mokyklos vadovybe, tvirtina svarbiausių mokinių renginių planus;

56.3.4. teikia siūlymus dėl mokinių koncertinės veiklos ir laisvalaikio planavimo ir organizavimo;

56.3.5. rūpinasi drausmės ir tvarkos palaikymu Mokykloje;

56.3.6. svarsto mokinių teisių Mokykloje ir už jos gynimo klausimus.

57. Mokyklos veiklos, ugdymo organizavimo ir kitais aktualiais klausimais Mokyklos direktorius gali kviesti atskirų ugdymo programų klasių mokinių susirinkimus, savivaldos institucijų ir vadovų pasitarimus.

**VI. DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA**

58. Darbuotojai į darbą Mokykloje priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.

59. Mokyklos darbuotojams už darbą mokama Lietuvos Respublikos įstatymų ir kitų teisės aktų nustatyta tvarka.

60. Maksimalų pareigybių skaičių ir darbo užmokesčio fondą tvirtina Lazdijų rajono savivaldybės taryba.

61. Mokyklos direktoriaus, jo pavaduotojo ugdymui, mokytojų atestacija vykdoma vadovaujantis Lietuvos Respublikos švietimo ir mokslo ministro patvirtintais atestacijos nuostatais ir kitais teisės aktais.

**VII. MOKYKLOS TURTAS, LĖŠOS, JŲ NAUDOJIMO TVARKA IR FINANSINĖS VEIKLOS KONTROLĖ**

62. Mokykla patikėjimo teise valdo perduotą savivaldybės turtą, naudoja ir disponuoja juo pagal įstatymus Lazdijų rajono savivaldybės tarybos sprendimų nustatyta tvarka. Valstybės turtą, valdomą savivaldybės patikėjimo teise, naudoja ir disponuoja juo pagal panaudos sutartis įstatymų ir Lazdijų rajono savivaldybės tarybos sprendimų nustatyta tvarka.

63. Mokyklos lėšos:

63.1. valstybės biudžeto specialioji tikslinė dotacija mokinio krepšeliui finansuoti;

63.2. Lazdijų rajono savivaldybės biudžeto lėšos;

63.3. pajamos už teikiamas paslaugas;

63.4. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos;

63.5. tikslinės paskirties lėšos pagal pavedimus;

63.6. kitos teisėtu būdu įgytos lėšos.

64. Lėšos naudojamos teisės aktų nustatyta tvarka.

65. Mokykla gali būti paramos gavėja. Paramos lėšos naudojamos Lietuvos Respublikos įstatymų numatyta tvarka.

66. Mokyklos buhalterinė apskaita organizuojama, finansinių ir biudžeto vykdymo ataskaitų rinkiniai sudaromi ir teikiami Lietuvos Respublikos [buhalterinės apskaitos įstatymo](http://192.168.0.111/Litlex/ll.dll?Tekstas=1&Id=50884&BF=1), Lietuvos Respublikos [viešojo sektoriaus atskaitomybės įstatymo](http://192.168.0.111/Litlex/ll.dll?Tekstas=1&Id=105923&BF=1) ir kitų teisės aktų nustatyta tvarka.

67. Mokyklos veiklos ir finansinį auditą atlieka Lazdijų rajono savivaldybės kontrolierius (savivaldybės kontrolės ir audito tarnyba), Centralizuotas savivaldybės vidaus audito skyrius ir kitos institucijos teisės aktų nustatyta tvarka.

68. Mokyklos veiklos valstybinę priežiūrą atlieka Lietuvos Respublikos švietimo ir mokslo ministerija.

69. Mokyklos veiklos kokybės išorinį vertinimą atlieka Nacionalinė mokyklų vertinimo agentūra.

70. Mokyklos veiklos priežiūrą atlieka Lazdijų rajono savivaldybės vykdomoji institucija ar jo įgaliota institucija, prireikus pasitelkdami išorinius vertintojus.

**VIII. BAIGIAMOSIOS NUOSTATOS**

71. Mokykla turi interneto svetainę, atitinkančią teisės aktais nustatytus reikalavimus. Informacija apie Mokyklos veiklą, kurią remiantis Nuostatais ir Lietuvos Respublikos teisės aktais reikia paskelbti viešai, pateikiama Mokyklos interneto svetainėje.

72. Mokyklos nuostatus, jų pakeitimus ir papildymus tvirtina Lazdijų rajono savivaldybės taryba.

73. Mokyklos nuostatai keičiami ir papildomi Lazdijų rajono savivaldybės tarybos, Mokyklos direktoriaus ir Mokyklos tarybos iniciatyva laikantis įstatymų ir kitų teisės aktų rengimo rekomendacijų ir dokumentų rengimo taisyklių.

74. Mokykla registruojama teisės aktų nustatyta tvarka.

75. Mokykla reorganizuojama, likviduojama ar pertvarkoma Lazdijų rajono savivaldybės tarybos sprendimu Lietuvos Respublikos civilinio kodekso, Lietuvos Respublikos švietimo įstatymo ir kitų teisės aktų nustatyta tvarka.

76. Klausimai, neaptarti šiuose nuostatuose, sprendžiami vadovaujantis Lietuvos Respublikos švietimo įstatymu, kitais įstatymais, Lietuvos Respublikos Vyriausybės nutarimais, Lietuvos Respublikos švietimo ir mokslo ministro įsakymais ir kitais Lietuvos Respublikos teisės aktais. Pasikeitus Lietuvos Respublikos teisės aktams, reglamentuojantiems šiuose nuostatuose išdėstytus klausimus, jei Lietuvos Respublikos teisės aktai šiuos klausimus reglamentuoja kitaip nei šie nuostatai, taikomos Lietuvos Respublikos teisės aktų nuostatos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Direktorė Renata Mockevičienė

SUDERINTA

Mokyklos tarybos 2018 m. birželio 15 d.

posėdžio protokolo Nr. 2 nutarimu

**LAZDIJŲ RAJONO SAVIVALDYBĖS TARYBOS SPRENDIMO „DĖL LAZDIJŲ MENO MOKYKLOS STRUKTŪROS PERTVARKOS“ PROJEKTO**

**AIŠKINAMASIS RAŠTAS**

2018-10-05

Lazdijų rajono savivaldybės tarybos sprendimo „Dėl Lazdijų meno mokyklos struktūros pertvarkos“ projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos švietimo įstatymo 43 straipsnio 4 dalimi, 44 straipsnio 2 ir 4 dalimis, Lietuvos Respublikos biudžetinių įstaigų įstatymo 6 straipsnio 5 dalimi, Nuostatų, įstatų ar statutų įforminimo reikalavimais, patvirtintais Lietuvos Respublikos švietimo ir mokslo ministro 2011 m. birželio 29 d. įsakymu Nr. V-1164 „Dėl Nuostatų, įstatų ar statutų įforminimo reikalavimų patvirtinimo“ ir atsižvelgiant į Lazdijų meno mokyklos 2018 m. rugsėjo 3 d. raštą Nr. LMMD3-100 „Dėl Lazdijų meno mokyklos Šeštokų skyriaus įsteigimo”.

Sprendimo projekto tikslas – įsteigti Lazdijų meno mokyklos Šeštokų skyrių ir patvirtinti Lazdijų meno mokyklos nuostatus bei įgalioti Lazdijų meno mokyklos direktorę Renatą Mockevičienę pasirašyti Lazdijų meno mokyklos nuostatus ir teisės aktų nustatyta tvarka įregistruoti juos Juridinių asmenų registre.

Lazdijų meno mokykla prašo pritarti ir priimti sprendimą dėl Lazdijų meno mokyklos Šeštokų skyriaus įsteigimo Šeštokuose, kadangi Lazdijų meno mokyklai yra pateikta 15 prašymų mokytis dailės ir 8 prašymus – muzikos Šeštokuose. Skyriaus įsteigimui papildomas finansavimas nereikalingas, kadangi Krosnos ir Seirijų skyriuose baigus ugdymo programas, atėjo mažiau mokinių, todėl atliekamas valandas bus galima skirti naujai įsteigtam skyriui.

Neigiamų pasekmių nenumatoma.

Parengtas sprendimo projektas neprieštarauja galiojantiems teisės aktams.

Dėl sprendimo projekto pastabų ir pasiūlymų negauta.

Sprendimo projektą parengė Lazdijų rajono savivaldybės administracijos Švietimo, kultūros ir sporto skyriaus vyr. specialistė Auksė Stirbienė.

Vyr. specialistė Auksė Stirbienė